b"\n_START_ARTICLE_\nJo\xc5\xbeef Mali\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je kot deseti od petnajstih otrok v dru\xc5\xbeini slovenskega kmeta Jo\xc5\xbeefa Mali\xc4\x8da v sedaj italijanskem kraju Pe\xc4\x8d (ital. Peci) pri Sovodnjah (ital. Savogna d'Isonzo)._NEWLINE_Ni znano kje in kako je pri\xc5\xa1el v stik s salezijanci. Leta 1898 je bil v salezijanskem zavodu v kraju Cuorgne (Piemont), leto kasneje pa v Fagllizu (Piemont). Bogoslovje je \xc5\xa1tudiral v Torinu, v duhovnika pa je bil posve\xc4\x8den 1899 v Ivreji (pokrajina Torino). Kot ma\xc5\xa1nik je prva leta pre\xc5\xbeivel v Sloveniji, potem pa se je 1924 odlo\xc4\x8dil za misijone. Enajst let je delal v \xc4\x8dilskem mestu Punta Arenas. Tu je skrbel tudi za \xc5\xa1tevilne dalmatinske priseljence. Leta 1934 se je vrnil v Slovenijo ter deloval v raznih salezijanskih zavodih in \xc5\xbeupnijah (Ver\xc5\xbeej, Kodeljevo, Rudnik), tu je pre\xc5\xbeivel tudi burna leta 2. sv. vojne. Kot italijanski dr\xc5\xbeavljan se je 1950 vrnil v Italijo in bil kot spovednik nastanjen v kraju Chioggi. Zadnja leta pa je kot 80-letnik pre\xc5\xbeivel v velikem salezijanskem zavodu v Esti pri Padovi._NEWLINE_Mali\xc4\x8d, ki je bil med prvimi Slovenci, ki so pred 1. sv. vojno stopili v salezijansko dru\xc5\xbebo, je ve\xc4\x8dino \xc5\xbeivljenja pre\xc5\xbeivel dale\xc4\x8d stran od rojstne vasi, toda kljub temu je bil z du\xc5\xa1o in telesom povezan z njo, s sorodniki in doma\xc4\x8dimi. Vsake po\xc4\x8ditnice, kadar je bilo mogo\xc4\x8de je pri\xc5\xa1el domov in bil v veliko pomo\xc4\x8d doma\xc4\x8demu \xc5\xbeupniku. Prav zato so doma\xc4\x8dini \xc5\xbeeleli, da bi bil pokopan na doma\xc4\x8dem pokopali\xc5\xa1\xc4\x8du. \xc5\xbdelja se jim je izpolnila, ko so 16. januarja 1972 pokojnika prepeljali iz Este in ga pokopali v doma\xc4\x8dem kraju."